“ทรัมป์” เล็งเปิดฉากสงครามการค้า “สหรัฐฯ-ญี่ปุ่น” หวังแก้ปมขาดดุลการค้า
"ทรัมป์" เล็งเปิดฉากสงครามการค้า "สหรัฐฯ-ญี่ปุ่น" หวังแก้ปมขาดดุลการค้า
7 ก.ย. 2561

สำนักข่าวเกียวโดรายงานว่า ประธานาธิบดีโดนัลด์ ทรัมป์ ของสหรัฐอเมริกา ได้เปิดเผยกับหนังสือพิมพ์วอลล์สตรีท เจอร์นัลว่า ประธานาธิบดีทรัมป์จะใช้มาตรการการค้ากับญี่ปุ่นเป็นรายต่อไป โดยมีเป้าหมายที่จะลดยอดขาดดุลการค้าระหว่างสหรัฐและประเทศคู่ค้า
โดยหนังสือพิมพ์วอลล์สตรีท เจอร์นัล รายงานว่า ประธานาธิบดีโดนัลด์ ทรัมป์ กำลังพยายามแก้ปัญหาในกรณีที่สหรัฐขาดดุลการค้ากับญี่ปุ่น ซึ่งส่งผลให้เกิดกระแสความวิตกกังวลว่า สหรัฐจะเดินหน้าทำสงครามการค้ากับบรรดาประเทศคู่ค้าต่อไป
อย่างไรก็ตาม แม้ปธน.ทรัมป์กล่าวว่าสหรัฐมีความสัมพันธ์ที่ดีกับผู้นำญี่ปุ่น แต่ก็ได้ส่งสัญญาณว่า ความสัมพันธ์อันดีดังกล่าวอาจสิ้นสุดลง หลังจากที่สหรัฐขาดดุลการค้ากับญี่ปุ่นเป็นจำนวนมาก
นอกจากนี้ วอลล์สตรีท เจอร์นัล ยังระบุด้วยว่า ปธน.ทรัมป์กำลังพยายามอย่างมากที่จะลดยอดขาดดุลการค้ากับบรรดาประเทศคู่ค้า
โดยกระทรวงพาณิชย์สหรัฐเปิดเผยเมื่อวันพุธที่ผ่านมาว่า ตัวเลขขาดดุลการค้าของสหรัฐพุ่งขึ้น 9.5% สู่ระดับ 5.01 หมื่นล้านดอลลาร์ในเดือนก.ค. ซึ่งเป็นระดับสูงสุดในรอบ 5 เดือน และเป็นการขาดดุลเพิ่มขึ้นเป็นเดือนที่ 2 หลังจากอยู่ที่ระดับ 4.57 หมื่นล้านดอลลาร์ในเดือนมิ.ย.
ขณะที่รายงานของกระทรวงระบุว่า สหรัฐขาดดุลการค้าต่อจีนพุ่งขึ้น 10% สู่ระดับ 3.68 หมื่นล้านดอลลาร์ในเดือนก.ค. ซึ่งเป็นระดับสูงสุดเป็นประวัติการณ์ ขณะที่ขาดดุลการค้าต่อเม็กซิโกลดลง 25.3% สู่ระดับ 5.5 พันล้านดอลลาร์ และขาดดุลต่อสหภาพยุโรปพุ่งขึ้น 50% สู่ระดับ 1.76 หมื่นล้านดอลลาร์ ซึ่งเป็นระดับสูงสุดเป็นประวัติการณ์ ขณะที่ขาดดุลต่อแคนาดาเพิ่มขึ้น 57.6% สู่ระดับ 3.1 พันล้านดอลลาร์